[{"text_idx": "#000002", "text": "Grava programero de la j\u0302usa Malferma Tago en la Centra Oficejo de UEA estis \u201ddialoga momento\u201d kun gvidantoj de UEA kaj TEJO. La momento pro multaj demandoj dau\u0306ris pli longe ol planite, sed la respondeculoj de UEA rifuzis klare diri, kiom da dungitoj efektive ankorau\u0306 laboras en la Centra Oficejo. La prezidanto de TEJO diris, ke la informo pri 25 000 membroj, pli frue donita al EU-instancoj, nun estas korektita."}, {"text_idx": "#000004", "text": "La programon, krom la inau\u0306gura prezento de libroservaj novaj\u0302oj, konsistigis ses prelegoj kaj 30-minuta \"dialoga momento kun la prezidantoj kaj estraranoj de UEA/TEJO\". C\u0302iuj programeroj estis altkvalitaj. Rimarkeblas, ke lau\u0306 la FB-pag\u0302o de la evento inter la \"c\u0302eforganizantoj\" de la tago estis neniu oficisto de UEA, sed unu stabano de TEJO kaj estrarano de UEA. La arang\u0302on partoprenis la g\u0302enerala direktoro Martin Scha\u0308ffer kaj 4 aliaj oficistoj, Clay Magalha\u0303es, Ionel Onet\u0327, Ralph Schmeits kaj Stanka Starc\u030cevic\u0301."}, {"text_idx": "#000007", "text": "La dialogon komencis la oficisto Ralph Schmeits, kiu demandis pri la 25 mil membroj de TEJO anoncitaj al eu\u0306ropaj instancoj, pri kio oni multe diskutis rete post la apero de tiutema artikolo en Libera Folio. Joop Kiefte respondis, ke tiu c\u0302i nombro estis jam korektita. Efektive iam dum la pasintaj dek tagoj la cifero malaperis el la publika registro de EU."}, {"text_idx": "#000008", "text": "Joop Kiefte esprimis samtempe la opinion, ke ne eblas kalkuli precize c\u0302iujn membrojn de la organizo. Li aldonis, ke la rezulto dependas de la kalkulmaniero kaj li mem ne povas aliri tiujn donitaj\u0302ojn. La g\u0302enerala direktoro de UEA intervenis kun klarigo ke temas pri diversaj membrokategorioj, sed li klare evitis respondi pri kiom da membroj temas. En la fino Kiefte respondis, ke TEJO havas iom pli ol 800 individuajn membrojn."}, {"text_idx": "#000009", "text": "Ralph Schmeits poste demandis la c\u0302eestantajn TEJO-estraranojn, kiel jure eblas kalkuli personojn, kiuj ne rekotizas, nek aktive nuligas la membrecon kiel membroj. La TEJO-prezidanto respondis, ke unu el la TEJO-komisionoj ankorau\u0306 esploras tion. Tiam Schmeits atentigis, ke tio jam trovig\u0302as en la statuto de TEJO. Ne estas ankorau\u0306 klare, c\u0302u TEJO inkludigas tiujn homojn en siaj kalkuloj."}, {"text_idx": "#000010", "text": "Rudi Koot demandis pri la nuna stato de la restrukturigo de UEA. La estrarano Orlando Raola atentigis, ke surbaze de la raporto de la eksa prezidanto, la Estraro devas trovi vojon por restrukturigo de la asocio. Restas ankorau\u0306 unu monato por doni pretan respondon."}, {"text_idx": "#000012", "text": "La direktoro ne volis paroli pri nomoj kaj ne respondis, c\u0302u UEA havas sekretariinon en la CO, aludante al la devo observi direktivojn pri protekto de personaj datumoj. En la fino la li konfesis diplomatie, ke ne c\u0302iuj informoj en la retejo de UEA estas g\u0302isdataj. Oni au\u0306dis ankau\u0306, ke UEA en la CO ne havas volontulojn financitajn de la eu\u0306ropaj instancoj. Brian Moon intervenis, ke la estraro kas\u0302as sin malantau\u0306 la direktivoj pri la protekto de datumoj kaj ne volas respondi la demandojn."}, {"text_idx": "#000013", "text": "Al la demando pri volontuloj kaj oficistoj respondis ankau\u0306 Joop Kiefte. Lia respondo estis pli klara. TEJO havas oficiston en Bruselo kaj tri volontulojn en la CO."}, {"text_idx": "#000018", "text": "Al la demando pri la revuoj, en la kunteksto de la malfacila situacio de UEA, Aleks Kadar kaj Joop Kiefte esprimis plenan kontenton pri ambau\u0306 organoj de siaj organizoj."}, {"text_idx": "#000019", "text": "En la fino Ralph Schmeits kritikis la novan telefonan respondilon en la CO, en kiu en la komenco anstatau\u0306 informo prezentanta la organizon, au\u0306dig\u0302as la sonoj de La Espero. Pluraj personoj en la salono konsentis, ke kutime oni unue au\u0306das prezentoinformon de la organizo kaj ne atendomuzikon."}, {"text_idx": "#000020", "text": "Pro la abundo da demandoj la programero signife plilongig\u0302is de duona horo g\u0302is preskau\u0306 plena horo.\nEn g\u0302ia fino la diskutgvidanto invitis partopreni seminarion pri la financoj de UEA en dimanc\u0302o. La prezidanto de UEA dankis al c\u0302iuj partoprenantoj de la \u201ddialoga momento\u201d kaj certigis, ke la estraro atente au\u0306skultis la intervenintojn."}, {"text_idx": "#000025", "text": ">Said Baluc\u0302i, stabano de TEJO kaj gvidanto de la programo<\nChu la libera folio povas aldoni al la artikolo asteriskon kun klarigo kion signifas \"stabano de TEJO\"?\nKaj kio estas rolo de tiu persono en la CO entute. En la Jarlibro 2018 li estas menciita inter oficistoj de UEA kun indiko \u2013 diversaj taskoj. Mi ne komprenas kial la estraroj kaj la direktoro ne povis respondi.\nMi foje en la jaro havas bonshancon viziti la libroservon kaj kiam mi chijare estis en la CO, post la somero, Sro Said malfermis pordon al mi. Li prenas telefono kiam mi vokas al la CO kaj mi vidis lin enpaki revuojn. Krome li montris al mi sian laborlokon, la chambron kie Katja oficis kiam mi pasinjare vizitis la COn. Mi ne vidas kial estraro kaj direktoro ne povis respondi pri io kion kiu ajn vizitanto de la domo mem povas konstati. Chu la sekreteco volas celi ke tiu Sro ne meritas la rekonon de sia laboro? Mi ne povas imagi tion."}, {"text_idx": "#000026", "text": "Lau\u0306 tio, kion mi au\u0306dis (mi ne estas tiel bons\u0302anca povi c\u0302eesti malfermajn tagojn), c\u0302i tiu plej fres\u0302a estis pli de TEJO ol de UEA. La ceremoniestro estas dungito de TEJO ne de UEA. La \"oficiala\" fotisto estas volontulo de TEJO. C\u0302eestis ankau\u0306 la onta g\u0302enerala direktoro de UEA kaj lia librotenisto, kiu \u2013 lau\u0306 mia kompreno \u2013 jam stag\u0302as (c\u0302u senpage?) en la CO. Ec\u0302 la c\u0302ina registaro, kiu \"subvencios\" la eldonon de Unesko-kuriero, havis siajn reprezentantojn tie por foti kaj filmi kaj intervjui (kaj eble ac\u0302eti iom da influo en UEA)."}, {"text_idx": "#000027", "text": "> C\u0302eestis ankau\u0306 la onta g\u0302enerala direktoro de UEA"}, {"text_idx": "#000033", "text": "Ne, TEJO havas diversajn membrrokategoriojn. Interalie ankau membroj de fakorganizoj estas membroj de TEJO. Tiuj ne nepre trovighas inter la membroj, kiujn listigis Esperanto."}, {"text_idx": "#000034", "text": "Elkoran dankon Tobiasz pro via detala kaj bona raporto. Indas aldoni, ke malgrau\u0306 c\u0302iuj problemoj kaj popoldiraj nigraj nuboj super la CO, dum al Malferma Tago regis tre bona kaj agrabla etoso. Bedau\u0306re la demandoj al la estraro ne estis responditaj klare kaj lau\u0306teme, pro tio sennecese restas malkontento pro manko da malfermiteco. La CO ne havas sekretarion, tial oni ne povas au\u0306di unue s\u0302ian/lian voc\u0302on antau\u0306 la muziko. Tiel simpla s\u0302ajnas la respondo. Kaj kalkuli kiel TEJO membron iun kun kiu oni hazarde trinkis kafon, certe ne estas serioza afero. Sed ni konsolig\u0302u per la finaj vortoj de la prezidanto, kiu en bela Esperanto diris ke oni au\u0306skultas la voc\u0302ojn de esperantistojn."}, {"text_idx": "#000040", "text": "Cxu estas filmo pri la evento?"}, {"text_idx": "#000042", "text": "Mi ghojas, ke estraranoj dedichis tempon al tiu vidalvida dialoga momento kaj ech pretis plilongigi ghin. Tio estas bona afero."}]